*„Naivu kalbėti apie blogą prezidentą ir tuo pačiu gerą, gabią, nusipelniusią tautą. Smetona kaltas už visus blogumus, bet jis tiek pat kaltas už tai, kas buvo gera.“*

*Algirdas Julius Greimas*

Tarpukario metai Lietuvai buvo nelengvi. Reikėjo iš pagrindų sukurti nepriklausomas valdžios institucijas, išspręsti įvairias problemas šalies viduje, tuo pačiu metu kovojant su išorės priešais: bolševikais, bermontininkais, lenkais. Lietuvos ekonomikai, žmonių gyvenimui nepadėjo ir Pirmojo pasaulinio karo (vokiečių okupacijos) metu sudeginti kaimai, ištremti žmonės, stipriai nukentėjusi pramonė – sugriautos gamyklos, išvežti įrengimai. Visos šios problemos lėmė partijų rietenas – neveiksnius seimus (pirmasis paleistas nedirbęs nei metų) ir vyriausybes. Visai nenuostabu, jog 1926 m. gruodžio 17 d. kilo perversmas, o piliečiai jam beveik nesipriešino – ir ne tik dėl spaudos cenzūros bei karo padėties (žurnalistas Aras Lukšas rašo: „Tačiau labiausiai tikėtina, kad senoji kairiųjų valdžia, chaosas, ekonominė krizė ir nesibaigiančios rietenos visiems jau buvo gerokai įsipykusios“). Po šio perversmo prezidentu paskelbtas Antanas Smetona. Šie įvykiai vyko prieš maždaug šimtą metų, tačiau ir dabar dėl jų kyla nesutarimų. Ar Smetona turėtų būti smerkiamas kaip vienintelis Lietuvos diktatorius, sunaikinęs demokratijos pamatus, ar, priešingai, aukštinamas dėl savo nuopelnų šalies pažangai?

Mano nuomone, šis tarpukario Lietuvos prezidentas turėtų būti vertinamas teigiamai, nes skatino ekonomikos augimą st. Žurnalistas Vidmantas Valiušaitis teigia: „Iki šiol žmonėse įsišakniję teigiami diktatoriaus nuopelnai, formuluojami garsiu posakiu „kaip prie Smetonos“. Iš tiesų, valdant šiam prezidentui Lietuvos pramonės įmonių skaičius, kartu ir užsienio prekyba, padidėjo ženkliai – nors Smetona, būdamas diktatorius, nedarė nieko, kad paskatintų užsienio investicijas, 1921–1939 metais įsikūrė daugiau nei tūkstantis pramonės įmonių (prieš tai jų buvo tik keli šimtai), o eksportas išaugo 80 mln. Litų, palyginus su jo lygiu prieš perversmą. Prie šio pakilimo prisidėjo ir tai, kad prezidento valdymo metu įrengta nemažai geležinkelių, pavyzdžiui, tarp Šiaulių ir Klaipėdos, ypač svarbaus to meto šalies eksportui uosto. Ekonominę sėkmę rodo ir didelis gimstamumas, pagal kurį Lietuva visoje Europoje užėmė 9 vietą.

Antanas Smetona teigiamą įtaką darė ne tik šalies ekonomikai, bet ir užsienio politikai. Vienas svarbiausių įvykių, atskleidžiančių prezidento patriotiškumą bei atsidavimą Lietuvai buvo 1935 metų nacių teismas. Tai – didžiausia tarpukario Lietuvos baudžiamoji byla, neturinti precedento Europoje, kurioje kaltinti net 122 nacistinių organizacijų vadovai. Nors nei vienas mirties bausmės nuosprendis įvykdytas nebuvo, šis atviras kaltinimas, kuris be diktatoriaus leidimo autoritarinėje Lietuvoje tikrai nebūtų įvykęs, išreiškia Smetonos ryžtą priešintis visiems, grasinantiems šalies saugumui, net jei juos gina tokia galinga valstybė kaip nacistinė Vokietija. Šį atsidavimą savo tautai rodo ir kitas prezidento sprendimas, pateiktas dar didesnės grėsmės akivaizdoje – gavus SSRS ultimatumą. A. Smetona, priešingai nei dauguma Vyriausybės ir kariuomenės vadų, siūlė ultimatumo nepriimti bei priešintis sovietų invazijai. Nors daugumos sprendimu buvo nutarta nesipriešinti, šis prezidento sprendimas, mano nuomone, turėtų būti vertinamas teigiamai. Taigi, Antanas Smetona iš tiesų padarė gerų darbų, susijusių tiek su šalies ekonomika, tiek su jos užsienio politika.

Kad ir kokie geri buvo šio diktatoriaus nuopelnai Lietuvos ūkiui ar išorės politikai, juos lydėjo autoritariniai žmogaus teisių ir laisvių pažeidimai. Vienas aiškiausiai paprastiems to meto gyventojams pastebimų sprendimų – perteklinė cenzūra. Buvo reguliuojama spauda bei kitos masinės informacijos priemonės (iš K. Skučo įsakymo: „be karo cenzūros leidimo draudžiama spausdinti bet kokius viešo naudojimo raštus“). Iš užsienio įvežtiems spaudiniams tikrinti net buvo įkurtas Kriminalinės policijos Spaudos skyrius. Tačiau buvo vykdoma ne tik spaudos, bet ir renginių, susirinkimų cenzūra: bet kokiam susirinkimui, net vaidinimui ar šokių vakarui, buvo reikalingas apskrities viršininko leidimas, taip pat jame turėjo dalyvauti policijos atstovas, neleidžiantis kelti politinių klausimų.

Kitas neigiamas Smetonos autoritarinio valdymo bruožas – susidorojimas su politiniais priešininkais ir demokratinių laisvių suvaržymas. 1927 m. prezidentas, pasirėmęs Konstitucija, paleido Seimą, o rinkimus paskelbė tik po beveik 10 metų. Negana to, tais pačiais metais, paskelbus Draugijų įstatymą, kuris vidaus reikalų ministrui leido uždaryti bet kokias partijas, organizacijas ar draugijas, per rinkimus liko veikti tik Lietuvių tautininkų partija. Opozicijos atstovams slopinti šalyje buvo palaikoma karo padėtis, taip pat įkurta Varnių koncentracijos stovykla, vėliau (kaliniams joje nebetelpant) – priverčiamojo darbo stovyklos Dimitrave ir Pabradėje. Taip pat varžytos ir savivaldų teisės: nors buvo sudaromos rinkimais (kuriuose dalyvaudavo tik ūkių, įmonių savininkai ar valstybės tarnautojai nuo 24 metų amžiaus), jos buvo griežtai kontroliuojamos: apskrities viršininkai turėjo teisę užprotestuoti bet kurį savivaldybės sprendimą. Taigi, šis Lietuvos tarpukario prezidentas gali būti vertinamas neigiamai dėl tokių autoritarinio valdymo bruožų kaip perteklinė spaudos, renginių cenzūra bei politinių teisių suvaržymas.

Antanas Smetona – ypač prieštaringai aptarinėjama asmenybė, tačiau aš jo valdymą vertinu teigiamai. Mano nuomone, paprastų gyventojų gerovė, kad ir griežtai kontroliuojama, svarbiau už tolimas, regionams ne ypatingai aktualias partijų rietenas. Šis prezidentas į aukštumas iškėlė Lietuvos ekonomiką, skatino patriotiškumą ir buvo atsidavęs savo šaliai – tai, mano manymu, atsveria perteklinę renginių ir spaudos cenzūrą, todėl jo valdymas šaliai buvo naudingas ir ne veltui vadinamas „Aksomine diktatūra“.

Literatūros sąrašas:

1. Č. Iškauskas. „Ką davė Lietuvai A.Smetonos diktatūra?“ (prieiga internetu: <https://www.delfi.lt/news/ringas/lit/c-iskauskas-ka-dave-lietuvai-a-smetonos-diktatura.d?id=63413388>).
2. A. Lukšas. „1926 gruodis: perversmas ar sukilimas?“ (prieiga internetu: <https://www.lzinios.lt/lzinios/istorija/1926-gruodis-perversmas-ar-sukilimas/126338>).
3. „Šimtmečio belaukiant: Reikšmingiausi Pirmosios Lietuvos Respublikos įvykiai“ (prieiga internetu: <http://www.istorineprezidentura.lt/balsavimas4/rezultatai.php?visi=irasai&rodyti=irasa&irasas=453>).
4. „Neregėtos nuotraukos atskleidė, kas prieš šimtą metų vyko Kauno gamyklose“ (prieiga internetu: <https://kultura.lrytas.lt/istorija/2017/09/18/news/neregetos-nuotraukos-atskleide-kas-pries-simta-metu-vyko-kauno-gamyklose-2596762/>).
5. A. Lukšas. „Precedento neturinti byla: Lietuva prieš nacizmą“ (prieiga internetu: <https://www.lzinios.lt/lzinios/istorija/precedento-neturinti-byla-lietuva-pries-nacizma/129113>).
6. A. Eidintas, V. Žalys, A. E. Senn. „Lithuania in European Politics: The Years of the First Republic, 1918–1940“. 1999, New York: St. Martin's Press.