Dalis „Vaivorykštės“ gimnazijos mokinių birželio pabaigą pasirinko praleisti naudingiau nei gulėdami ant sofos – sudalyvauti projekte „Ateities Inžinerija“. Sudarę 2 komandas po 4 žmones, gimnazistai išvyko į Vilniaus Gedimino Technikos universitetą. Štai dalyvių įspūdžiai:

Patekę į šias programą turėjome nuostabią galimybę net tik suprasti kas yra išmanus šiltnamis ar metalo liejimas, bet ir susipažinti su „Išmaniosios inžinerijos“ programa, VGTU patalpomis, programomis bei inventoriumi, o, svarbiausia, patys galėjome 5 dienas patirti studentų gyvenimą. Pirmąją dieną atvažiavome į universitetą, užsiregistravome bei apžiūrėjome bendrabučius, tada nuvykome į projekto pristatymą. Vėliau su programų vadovais vykome į VGTU Mechanikos fakultetą. Ten susipažinome su VGTU studijomis, lankėmės įvairiose machanikos fakulteto patalpose, patys turėjome galimybę išbandyti suvirinimo, lazerių technologijas, gyvai pamatyti įvairiausių įrenginių, staklių veikimą. Antradienį popiet vykome į ekskursiją po Vilniaus senamiestį, o ketvirtadienį vakare susitikome boulinge, kur turėjome pukią galimybę pabendrauti su visais projekto dalyviais, geriau pažinti draugus iš savo programos ir pasidalinti įspūdžiais, surinktais projekto metu.

**Programa „Išmanusis šiltnamis“**

Antrąją dieną dirbome su savo programos vadove doc. dr. Ina Tetsman, projektavome šiltnamius, turėjome nuspręsti kokios kultūros geriausiai tiktų mūsų konstrukcijoms. Trečiadienį pradėjome konstruoti - pagal mūsų pačių sudarytus brėžinius su dėstytojų pagalba matavome, pjovėme ir statėme savo šiltnamius. Ketvirtąją dieną susipažinome su programa „Arduino“ kurią naudosime ateinančiose sesijose, programuodami išmanųjį šiltnamį, o po pietų grįžome į dirbtuves. Paskutiniąją dieną susipažinome su dar viena studijose plačiai naudojama programa „Autocad“, braižėme pavyzdinius brėžinius, vėliau dirbtuvėse užbaiginėjome konstrukcijas.

**Programa „Liejimo technologijos detalių gamyboje“**

Antroji – teorinė – diena prasidėjo vadovui dr. Justinui Gargasui rodant įvairią metalurgijoje naudojamą techniką, kainuojančią net iki 500’000€, kurią galėjome patys išbandyti. Taip pat susipažinome su įvairiomis medžiagomis, jų savybėmis bei paruošėme metalų bandinius analizei. Kitą dieną tai ir darėme – ilgai šlifavę (ruošę mikrošlifą tirti mikroskopu) įvairiais būdais tyrėme metalų kietumą, jų cheminę sudėtį bei tyrinėjome paviršių. Vėliau iš modelino lipdėme norimos išlieti detalės modelį (mūsų grupė pasirinko inkarą – keturių vandenų krašto simbolį). Ketvirtadienį prasidėjo sunkioji programos dalis – pjaustėme metalą, gręžėme skyles ir virinome, ruošdami dėžes žalvario lydimui, bei ruošėme mišinį, į kurį vėliau dėjome nulipdytus modelius. Vėliau pasimokinome bražyti „SolidWorks“ programa. Penktadienis – paskutinė programos diena, per kurią išliejome savo gaminį ir atsisveikinę su visais naujais draugais išvykome namo.

Per 5 sesijos dienas gerai susibendravome su kitais projekto dalyviais, tad nekantriai laukiame kitų sesijų, kad galėtume vėl sutikti draugus, vadovus, pasisukioti fakulteto koridoriuose ir galiausiai sukurti savo išmanų šiltnamį bei dar įdomesnių metalinių detalių, kurie būtų dalis ateities inžinerijos.

*Eidenis Kasperavičius,*

*Anelė Dromantaitė,*

*IIIa klasė*