Senovės graikai, gyvenę prieš beveik 3 tūkstančius metų, sukūrė neįtikėtinai turtingą ir platų mitologinį pasaulį. Kaip tvirtai tuomet buvo tikima šiuo mitų pasauliu, įrodo vien tai, kad beveik kiekviename mieste buvo bent viena šventykla, svarbiausiuose miestuose – ne po vieną, o beveik visos šventės buvo rengiamos vieno ar kelių iš daugiau nei 370 dievų garbei. Taip buvo sukurta įtikinama pasaulio sukūrimo, jo raidos istorija, kuri rašytiniuose šaltiniuose, tokiuose kaip Homero „Iliada“ ir „Odisėja“, išliko ir iki šių dienų. Tačiau kodėl mums, gyvenantiems naujausių technologijų pasaulyje, turėtų rūpėti istorijos apie senovės dievus, rijusius savo vaikus?

Antikos mitinę pasaulio sampratą žinoti verta, nes jos idėjos randamos kitų tautų pasakojimuose apie pasaulio sukūrimą. Pagal senovės graikų tikėjimą, žemė atsirado iš beribės tuštumos – Chaoso – kartu su bedugne Tartaru ir mėlynuoju Dangumi. Dievų kovų dėl galios istorija labai paini, tačiau galutinis rezultatas – trys vyriausi dievai: Dzeusas (dangaus valdovas), Poseidonas (jūrų dievas) bei Hadas (požemio valdytojas). Galime pastebėti dėsningumą – Antikos laikais skaičius 3 buvo išties svarbus (trys vyriausi dievai, triumvirato laikais – trys tautą valdantys vyrai ir, svarbiausia, trinaris pasaulis). Beveik identišką dėsningumą galime rasti ir krikščionių bei judėjų šventojoje knygoje – Senajame Testamente. Jame pasakojama kaip Dievas ten, kur pradžioje nebuvo nieko, sukūrė dangų ir žemę. Laikui bėgant, nusidėjęs angelas Liuciferis buvo ištremtas iš dangaus į pragarą. Taip susikūrė trinaris pasaulis, sudarytas iš Rojaus (dangaus), Žemės bei Pragaro. Krikščionybė taip pat turi 3 svarbiausias dievybes: Dievą Tėvą, Sūnų bei Šventąją Dvasią. Pagoniškajame lietuvių tikėjime istorija apie pasaulio atsiradimą beveik tapati krikščioniškajai ir graikiškajai. „Pasakojime apie Sovijų“ minimas žmogus, supykęs ant savo giminių ir savanoriškai nužengęs į pragarą. Kadangi sūnus tėvui to padaryti nesukliudė, jam teko brolių pyktį malšinti leidžiantis į tėvo paieškas pragare. „*Tėvui su juo pavakarieniavus, padarė jam guolį ir palaidojo jį žemėje*“ teigia istorija. Palaidotasis jautėsi ėdamas kirminų ir šliužų, todėl antrą kartą buvo amžinajam poilsiui įkeltas į medį. Ten miegoti trukdė bitės bei uodai. Išeitis buvo rasta sukūrus didelį laužą ir įmetus tėvą į jį. Šios trys laidojimo vietos taip pat rodo trinarę pasaulio sandarą: užkasimas žemėje reiškia pragarą, įkėlimas į medį – dangų, o sudeginimas – žemę, žmogaus gyvenimo vietą (todėl tai ir buvo patogiausias amžinasis poilsis). Taigi, senovės graikų pasaulio sukūrimo idėjas išties galime rasti ir kitų tautų pasakojimuose apie pasaulio atsiradimą, todėl jas žinoti verta.

Antikos mitus žinoti taip pat verta, nes jie yra tapę simboliais šiuolaikinės literatūros kūriniuose. Štai lietuvių poetas Justinas Marcinkevičius, gyvenęs sovietų okupacijos laikotarpiu, savo poemoje „Heroica, arba Prometėjo pasmerkimas“ remiasi vienu garsiausių senovės graikų mitu apie titaną, iš dievų pasiryžusį nugvelbti ugnį bei ją atiduoti šalantiems ir alkį kenčiantiems žmonėms. Nuostabiausia, kad jis tai darė žinodamas, jog laukia ilgos kančios būnant prirakintam prie uolos, ereliui lesant jo kepenis. Tuo metu XX a. poemoje poetas ragina nelaukti stebukladario titano, galinčio atnešti pažangos, demokratijos bei asmeninės laisvės „ugnį“. Autorius teigia: „*Dangų tyrinėkime, ir žemę, ir žmogų, ir dievus. Ir savo sielą. Ieškokim ryšio. Ir prasmės. Ir tikslo. Dalykimės stebuklu su visais ir niekad jo vienam neatiduokim*.“. Jis skatina priešintis okupantams naudodamas simbolinę senovės mito herojaus reikšmę, kurios tuo metu nesuprato griežtos sovietų spaudos cenzūros institucijos. Kita lietuvių poetė Janina Degutytė, gyvenusi tuo pačiu mūsų tautai sunkiu laikotarpiu, taip pat Antikos mitų simboliais reiškia savo pasipiktinimą esama situacija. Ji eilėraštyje „Antigonė“ remiasi kone garsiausia senovės graikų drama, kurioje pasakojama merginos, prieš dėdės karaliaus valią nusprendusios palaidoti abu savo susipykusius brolius, istorija. Pagrindinis veikėjos argumentas konflikte su dėde buvo tradicijos: jos teigimu, visi žmonių skelbiami įstatymai yra laikini, priešingai nei amžinoji dievų valia, kuri visus mirusiuosius laiko tarpusavyje lygius. Poetė eilėraštyje teigia: „*Tegu jie ir keiks mane, ir pečiais abejingai gūžčios, ir tūkstantį kartų teis. Bet manęs nuteisti negali. Jiems kaip vaiduoklis – eisiu per žemę sūrią – Tą mūšio lauką – laidoti brolių – baltų ir juodų…*“. Autorė šiais žodžiais reiškia nuostatą, kad už okupantų paskelbtus nurodymus žymiai svarbiau šeima, tradicijos bei ryžtą bet kokia kaina neišsižadėti savo miško brolių, partizanų, už Lietuvą aukojusių gyvybes. Taigi, norint suprasti kai kuriuos šiuolaikinės literatūros kūrinius, reikia žinoti Antikos mitus.

Šiuolaikiniame gyvenime senovės graikų mitologinio pasaulio įvaizdžiai bei idėjos yra sutinkami išties dažnai. Juos galime rasti tiek Krikščionybės ar baltų tikėjimo pasaulio sukūrimo istorijose, tiek XX a. lietuvių poetų kūriniuose, todėl žinoti Antikos mitus bei pasaulio sampratą yra tikrai naudinga.