**Gargždų „Vaivorykštės“ gimnazija**

**LIETUVA VOKIEČIŲ OKUPACIJOS SĄLYGOMIS I PASAULINIO KARO METU**

Istorijos referatas

Darbą atliko

Ia klasės mokinys

Eidenis Kasperavičius

Darbą vertino

istorijos mokytoja

Ingrida Jančauskienė

Gargždai

2016-2017 m. m.

**TURINYS**

[ĮVADAS 3](#_Toc467521259)

[1. VOKIEČIŲ OKUPACIJOS TIKSLAI 4](#_Toc467521260)

[2. LIETUVIŲ PRIEŠINIMASIS OKUPACIJAI 5](#_Toc467521261)

[3. OKUPACIJOS PASEKMĖS 7](#_Toc467521262)

[3.1 Neigiamos okupacijos pasekmės 7](#_Toc467521263)

[3.2 Teigiamos okupacijos pasekmės 8](#_Toc467521264)

[IŠVADOS 9](#_Toc467521265)

[LITERATŪROS SĄRAŠAS 10](#_Toc467521266)

# ĮVADAS

1914 m. prasidėjus Pirmajam pasauliniam karui, Rusijai priklausanti Lietuvos teritorija neilgai trukus (1915 m. rudenį) atiteko Vokietijai. Atsitiko kaip patarlėje „Nuo vilko užšoko ant meškos“ — iš rusų, liepusių atsitraukiant sudeginti viską, kad liktų tik plynas laukas, lietuviai atiteko vokiečiams, įvedusiems mokesčius net už šunis (Z. Zinkevičius 2013, 381 p.). Galima sakyti, lietuviams okupacijos metu buvo draudžiama beveik viskas, bet kokiai veiklai reikėjo leidimo ir priežiūros. Okupantų valdžia Lietuvos nepaleido net ir po 1918 lapkričio 11 d. kapituliacijos, visaip trukdė kurti savo kariuomenę bei valdžią.

Kad ir kokios atšiaurios sąlygos tuo metu buvo kaizerinės Vokietijos užimtoje Lietuvoje, tautos šviesuoliams pavyko šviesti tautą apie artėjantį išsilaisvinimą, kovoti dėl nepriklausomybės ir sudaryti tarybas, mėginančias atgauti šalies valdymą. Tačiau šis 3 metus trukęs užgrobimas paliko ir teigiamų pasekmių.

**Referato tikslas:** apžvelgti vokiečių okupaciją Lietuvoje I pasaulinio karo metu.

**Referato uždaviniai:**

1. Išsiaiškinti vokiečių tikslus okupuojant Lietuvą.
2. Išsiaiškinti pagrindinius būdus, kaip lietuviai priešinosi okupacijai.
3. Atskleisti teigiamas okupacijos pasekmes.
4. Atskleisti neigiamas okupacijos pasekmes.

# VOKIEČIŲ OKUPACIJOS TIKSLAI

Praėjus tik metams nuo Pirmojo pasaulinio karo pradžios, Lietuvą pasiekė jo frontas. Lietuvių žemių šeimininkai keitėsi labai greitai – vos tik Vokietijai nukreipus karines pajėgas į vakarus (užpuolus Belgiją ir Prancūziją), Rusijos kariuomenė įsiveržė į Mažąją Lietuvą net iki Karaliaučiaus (1914 m.) (A. Šapoka 1936, 532 p.). Tačiau tai ilgai nesitęsė – vokiečiai išstūmė rusų kariuomenę ir įsiveržė į dabartinės Lietuvos teritoriją. Savaime aišku, kiekvieną bet kurios kariuomenės atsitraukimą lydėjo įsakymas deginti, naikinti visą derlių, pastatus, išgabenti viską, kas tik nepritvirtinta.

Naivu būtų tikėtis, kad tokiomis sąlygomis valstybė, iš kurios visi galintys bėga, kol lieka tik bežemiai ir skurstantys, ir kurią kontroliuoja nemėgiama okupantų valdžia, galėtų gyventi normalų gyvenimą ir vėliau, pasibaigus karui, galėtų būti prijungta prie užkariautojo kaip visateisis regionas. Kaizerinės Vokietijos valdžia lietuvoje – Oberostas (sutrumpintai Oberbefehlshaber Ost - liet. „Vyriausiasis kariuomenės vadas Rytuose“) tai irgi suprato, ir todėl Lietuvą tiesiog pavertė į „sandėlį“, iš kurio viską grobė ir vežėsi atgal į Vokietiją.

Iš žmonių buvo atimama beveik viskas – nuo šaukštų iki bažnyčių varpų. Karo reikalams 1915 m. konfiskuoti buvo ir Gargždų bažnyčios varpai (J. Valančiūtė 1998, 120 p.). Iš ūkininkų 4 kartus rekvizuotas derlius, dar daugiau kartų – arkliai. Buvo skelbiamos metalų, medžiagų, maisto produktų rekvizicijos, plėšiami pastatų stogai, kertami miškai. Iki 1916 m. lapkričio mėnesio iš okupuotų kraštų vokiečiai išsivežė turto už beveik 50 milijonų markių (dabar – maždaug 25 milijonus eurų). Tačiau vien turtu neapsiribota - nors tai prieštaravo Hagos karo konvencijos nuostatoms, „Nuo 1916 m. sausio vokiečiai Vilniaus gatvėse pradėjo gaudyti gyventojus ir vežti priverstiniams darbams“ (A. Gumuliauskas 2010, 82 p.).

Taigi, vokiečiams Lietuva buvo tik kraštas, turintis aprūpinti Rytų frontą maistu, darbo jėga ir kitomis žaliavomis – Vokietijos kariuomenės pagalbinis ūkis, kuris vėliau būtų kolonizuotas nesirūpinant gyventojų gerove.

# LIETUVIŲ PRIEŠINIMASIS OKUPACIJAI

Daugumai Lietuvos gyventojų, žinoma, vokiečių savivalė nepatiko, jie bandė visokiais būdais išlaikyti tautiškumą ir nepasiduoti okupantų įtakai. Nuo draugijų, turinčių rūpintis, šelpti bėgančius nuo karo žmones, iki lietuvių kariuomenės organizavimo Rusijoje – ir žymūs politikai, kaip A. Smetona, M. Yčas, ir paprasti žmonės siekė išsilaisvinimo. Tuo metu kitiems, gyventojų mažumai, Vokietijos valdžios įsigalėjimas Lietuvoje neatrodė nei smerktinas, nei neteisėtas (arba šie paprasčiausiai ieškojo sau naudos). Pastarieji bandė okupantams įsiteikti, pavyzdžiui, Mažosios Lietuvos dvarininkas V. Steputaitis, redaguodamas provokišką laikraštį „Dabartis“ (Z. Zinkevičius 2013, 381 p.).

Savaime aišku, „vokietinimą“ lengviausiai pradėti nuo visuomenės grupės, turinčios mažiausiai žinių apie tautiškumą – vaikų. Tik vokiečiams užėmus Lietuvą, nutrūko rusų mokyklų veiklą (jų buvo apie 600), vėliau okupantai net uždraudė vartoti rusų kalbą (Z. Zinkevičius 2013, 382 p.). Tuo metu, Vokietijos valdžiai dar nespėjus įsitvirtinti regione, likę mokytojai pradėjo masiškai kurti visų tipų ugdymo įstaigas. Tik vėliau, pajutę grėsmę, okupantai pradėjo griežtai kontroliuoti mokyklų veiklą: vienas mokyklas priverstinai uždarė, kitoms neišdavė leidimo steigti, dėl menkiausių neįtikimų, gautų iš paskirtų prižiūrėtojų – šulratų, stabdė jų darbą. Oficialių mokyklų skaičius pradėjo mažėti, tačiau tai neatspindi tikrovės – pusiau slaptos mokyklos veikė, prisidengusios vaikų darželių, skaityklų, bibliotekų pavadinimais (M. Jučas ir kt. 1988, 181 p.). Nepaisant trugdžių: trūko bendrų ugdymo planų, vadovėlių, mokytojų, tik maža vyresniųjų mokinių dalis mokėjo kalbėti lietuviškai, šios ugdymo įstaigos labai prisidėjo prie nepriklausomybės atkūrimo ir atnešė teigiamų visuomenės permainų po karo.

Prasidėjus okupacijai, Oberostas uždraudė draugijas, susirinkimus, leidinius (palikti tik vokiečių leidžiami laikraščiai, kurių žmonės protestuodami neskaitė) bei laiškus (buvo galima rašyti tik vokiškai ir tik į Vokietiją) – beveik visą lietuvių kultūrą. Tik užklupus nesėkmėms frontuose, okupantai leido spausdinti lietuviškus, griežtai prižiūrimus laikraščius: „Lietuvos aidas“, „Ateitis“, „Darbo balsas“, „Tėvynės sargas“. Žinoma, ranka rašytų neoficialių leidinių buvo daugiau (Z. Zinkevičius 2013, 381–382 p.). Laikui bėgant, viskas, ką vokiečių karinė valdžia draudė (politinės organizacijos, jaunimo būreliai ir kt.), atsirado pogrindyje. Šių organizacijų dėka apie vis artėjantį išsilaisvinimą buvo pradėti platinti atsišaukimai.

Sekdami daugelio Rusijos tautų pavyzdžiu, šioje šalyje, prasidėjus revoliucijai, lietuviai prdėjo organizuoti savo kariuomenę – iš rusų armijos karininkų ir kareivių lietuvių formuoti dalinius, juos apginkluoti, ir ruošti grįžimui į Lietuvą. Deja, šie buvo išsklaidyti ir kariai grįžo pavieniui, kartu su karo pabėgėliais (A. Šapoka 1989, 536 p.). Tuo metu paprasti gyventojai slapstėsi nuo vokiečių, gaudančių žmones priverstiniams darbams, rėmė pabėgusius rusų kareivius ir patys telkėsi miškuose. Šie būriai naikino okupantus ir jų talkininkus, atiminėjo jų turtą. To nesustabdė net kankinimai.

Prasidėjus okupacijai, matydami, kaip daug Lietuvos gyventojų bėga nuo karo, netekę namų, visuomenės atstovai įkūrė Centralinį komitetą nukentėjusiems dėl karo šelpti (pirmininkas M. Yčas), kurį finansavo ir Rusijos vyriausybė. Tai – „Vienintelė tada pastovi ir veikli lietuvių organizacija“ (A. Šapoka 1989, 533 p.), turėjusi rūpintis lietuviais ne tik šalyje, bet ir svetur, jų teisėmis, gerove ir kuri, vokiečiams užėmus Vilnių, skilo į dvi dalis: viena pasiliko užimtoje dabartinėje Lietuvos sostinėje Vilniuje, kita pasitraukė į Rusiją. Šio komiteto atstovai 1916m. dėl išsilaisvinimo kreipėsi į JAV prezidentą Vilsoną, vėliau vyko į Lozaną derėtis dėl nepriklausomos Lietuvos atstatymo. Tuo metu Oberosto valdžia bandė organizuoti Pasitikėjimo tarybą, kuria norėjo „pačių lietuvių rankomis“ teisiškai užimti Lietuvą. Šios vokiečių pinklės buvo greitai perprastos – niekas tokioje savivaldoje nepanoro dalyvauti – ir jie turėjo tokių tikslų atsisakyti (Z. Zinkevičius 2013, 386 p.).

Svarbus lūžis nepriklausomybės siekime – Vilniaus konferencijos išrinkta Lietuvos Taryba, sudaryta iš 20 asmenų ir vėliau pririnktų tautinių mažumų atstovų bei vėlesnėse konferencijose pripažinta visos lietuvių tautos atstovybe. Pirmas Tarybos darbas nuėjo veltui – Vokietija visiškai nesiskaitė su 1917 m. gruodžio 11–osios pareiškimu, kuriuo skelbiamas Lietuvos Valstybės atstatymas ir visų ryšių su kitomis valstybėmis nutraukimas. Negana to, dėl tokių sunkių derybų kai kurie (kairieji) Tarybos nariai iš jos išstojo. Likę „Ryžosi atgaivinti savo vienybę nauju, visiškai savarankišku pareiškimu, kurs patapo Lietuvos nepriklausomybės paskelbimu“ (A. Šapoka 1989, 542 p.). Deja, ir į šį pareiškimą Vokietijos valdžia nežiūrėjo rimtai, o tik dar labiau sustiprino priespaudą. Norėdama išgelbėti valstybę nuo tokios padėties, Lietuvos Taryba nusprendė išrinkti karalių - Vokietijos kunigaikštį von Urachą (kuris būtų pavadintas Mindaugu II). Šis kraštutinumas, dėl kurio iš Tarybos išstojo dar keli nariai, neįvyko Vokietijai kapituliavus ir nebesant trikdžių kurti savo valdžią.

# OKUPACIJOS PASEKMĖS

## Neigiamos okupacijos pasekmės

Kiekviena okupacija, tuo labiau vykstanti karo metu, užimtajai šaliai pridaro daug žalos. Ne išimtis ir vokiečių okupuota Lietuva: net nekalbant apie išvežtas lietuviams priklausiusias gėrybes, „Kurių pripildyti traukiniai vienas po kito dardėjo į Vokietiją“ (Z. Zinkevičius 2013, 381 p.), okupantų sutrikdytos tvarkos ženklai matomi visoje šalyje.

Šių ženklų nereikia toli ieškoti – kaip rašo J. Valančiūtė, „Visiškai sudeginti buvo Šiūparių, Perkūno ir Nausodžio kaimai, Gargždų ir Milžyno dvarų sodybos; mažiau nukentėjo Vėžaičių dvaras ir Gargždų miestelis“ (1998, 124 p.). Grįžę dvaro šeimininkai – grafienė Krasickienė su sūnumi, pamatę nuostolius, išvyko ir apsigyveno Klaipėdoje. Dėl panašių nuostolių nemažai visos Lietuvos ir ūkininkų, ir inteligentų, kurie nebuvo ištremti, pasitraukė į rytus. Visi vylėsi, kad tai truks tik laikinai ir jie galės greitai grįžti namo – „Niekas nesitikėjo, kad karas užtruktų ilgiau, kaip kelis mėnesius“ (A. Šapoka 1989, 532 p.). Dar vienas, tolimesnis okupantų žalos pavyzdys – 1917 m. nugriautas ir į Vokietiją kaip metalo laužas išvežtas Kauno rotušės aikštėje stovėjęs obeliskas – Kauno gubernijos simbolis (A. Pakštalis).

Nuo okupantų nukentėjo ir šalies pramonė – okupantai prekes įsivežti leido tik iš Vokietijos, jas apkrovė didžiuliais muitais, tačiau dažnai ir tokių įsivežimas buvo draudžiamas. Vėliau įvesti įvairių prekių (pvz., degtinės, tabako, degtukų) monopoliai, įvestų pinigų – ostmarkių – infliacija lėmė, kad pačioje okupacijos pradžioje Lietuvos įmonių sumažėjo perpus ir daug žmonių tapo bedarbiais, o kiti gaudavo tokį menką darbo užmokestį, kad šio vos užtekdavo mokesčiams ir maistui (M. Jučas ir kt. 1988, 177 p.). Lyg to būtų negana, okupantai visą pramonę organizavo taip, kad ji būtų skirta tik perdirbti į Vokietiją turimas išvežti gėrybes – nereikalingų įmonių įrenginius tiesiog išsiveždavo. Visa tai privedė prie krašto ekonomikos žlugimo.

Viena iš baisiausių vokiečių karinės administracijos valdymo Lietuvoje pasekmių — badas. Nuo pat okupacijos pradžios gyventojams buvo draudžiama išvykti iš vienos apskrities į kitą (kas lėmė miestų izoliaciją nuo kaimų), buvo rekvizuojami įvairūs maisto produktai, renkamos jų pyliavos — duoklės, atimami gyvuliai. Derliaus atimta ir į Vokietiją išvežta net už 11 milijonų markių (dabar – apie 5,5 milijonų eurų). Visa tai ir lėmė miestuose kilusį maisto trūkumą – badą, dėl kurio plito įvairios ligos, epidemijos: dėmėtoji ir vidurių šiltinė, dizenterija, gripas (M. Jučas ir kt. 1988, 178 p.).

## Teigiamos okupacijos pasekmės

Ši kaizerinės Vokietijos okupacija, kaip ir visi istoriniai įvykiai, atnešė ne tik neigiamų, bet ir teigiamų reiškinių (nors šių galima rasti mažiau). Vokiečiai atliko tai, ko nesugebėjo rusai ir kai kur atitaisė jų padarytą žalą.

Rusams atsitraukiant, buvo viskas gadinama, kad tik vokiečiams būtų sunkiau užimti kraštą – pavyzdžiui, susprogdintas Alytaus geležinkelio tiltas per Nemuną. Šis tiltas, dar aukštesnis, negu buvo prieš tai, Vokietijos karinės valdžios nurodymu buvo atstatytas. Vokiečiai taip pat suvienodino kalendorių visoje Lietuvoje – sugrąžino naująjį, įvedė metrinę matavimo vienetų sistemą, šiek tiek praplėtė šalies teritoriją – sujungė Alytų I ir Alytų II (kuris anksčiau priklausė Prūsijai) į vieną miestą (T. Navickas 1988, 73 p.). Dėl karo metu kilusių gaisrų nemažai žmonių liko be namų, išsikėlė, tačiau kai kurie apsistojo kur nors netoliese – taip atsirado visiškai naujos miestų gatvės, kvartalai, todėl atstačius sugriautus, sudegintus pastatus miestai išsiplėtė.

# IŠVADOS

1. Okupuodama Lietuvą, kaizerinė Vokietija norėjo ją paversti savo kariuomenės pagalbiniu ūkiu, kuris aprūpintų maistu, darbo jėga ir žaliavomis ir vėliau būtų kolonizuotas, nesirūpinant gyventojų gerove.
2. Lietuviai okupacijai priešinosi, kurdami ir oficialias, ir pusiau slaptas lietuviškas mokyklas, leisdami savo laikraščius, platindami atsišaukimus apie pogrindines revoliucines organizacijas ir artėjantį išsilaisvinimą, bandydami kurti savo kariuomenę Rusijoje ir patys telkdamiesi miškuose, siųsdami atstovus derrėtis dėl nepriklausomos Lietuvos atstatymo bei konferencijose išrinkdami Lietuvos Tarybą, kuri paskelbė Nepriklausomybės Aktą.
3. Teigiamos vokiečių okupacijos pasekmės: suvienodintas kalendorius ir matavimo vienetų sistema, šiek tiek praplėsta Lietuvos teritorija, atsiradę nauji miestų kvartalai ir gatvės bei atitaisyta atsitraukusios Rusijos kariuomenės padaryta žala.
4. Neigiamos vokiečių okupacijos pasekmės: išvežtas gyventojams priklausęs turtas, po kilusių gaisrų sudegę pastatai, dėl bado, kilusio miestuose, sumažėjęs gyventojų skaičius ir sužlugdyta krašto ekonomika.

# LITERATŪROS SĄRAŠAS

1. Gumuliauskas A. Lietuvos istorija (1795-2009m.). – Šiauliai: Lucilijus, 2010.
2. Jučas M. Lukšaitė I. Merkys V. Lietuvos istorija: Nuo seniausių laikų iki 1917 metų. – Vilnius: Mokslas, 1988.
3. Navickas T. Alytus ir jo apylinkės. – Čikaga: Lietuvių istorijos draugija, 1988.
4. Pakštalis A. „Imperatoriaus pasididžiavimas – į metalo laužą“ [interaktyvus]. [Žiūrėta 2016-11-12]. Prieiga per internetą: <http://kauno.diena.lt/naujienos/kaunas/miesto-pulsas/imperatoriaus-pasididziavimas-i-metalo-lauza-327624>
5. Šapoka A. Lietuvos istorija. – Vilnius: Mokslas, 1989.
6. Valančiūtė J. Gargždų miesto ir parapijos istorija. – Vilnius: Diemedis, 1998.
7. Zinkevičius Z. Lietuviai. Praeities didybė ir sunykimas. – Vilnius: Mokslo ir enciklopedijų leidybos centras, 2013.