**Gargždų „Vaivorykštės“ gimnazijos teatro „Ištaško“**

**spektaklio „Nėra baltų durų“ (pagal V. Račicko romaną „Baltos durys“)**

**recenzija**

Gargždų „Vaivorykštės“ gimnazijos teatro studija „Ištaško“ rodė spektaklį pagal V. Račicko romaną „Baltos durys“. Spektaklio tema – tarp paauglių klestintys narkotikai ir nusikaltimai, traukiantis daug galimybių turinčius jaunus žmones žemyn.

Spektaklio pagrindinis veikėjas – paauglys Genas, kurio „vaikystė baigėsi po dėdės Fūnios mirties“. Jaunuolis svyruoja tarp gėrio ir blogio, tačiau tamsa jį nugali. Veikėjo nuotaikų ir savijautos kaitą labai įtikinamai išreiškia jį įkūnijantis aktorius – Genas tai su užsidegimu pasakoja meilės pažadus mylimajai Agnietei, tai, jau netekęs vilties, maldauja sesers paskolinti pinigų.

Kitus veikėjus galima suskirstyti į dvi grupes: Geno artimuosius, „gerojo gyvenimo“ palydovus ir „gatvės gyventojus“. Jaunuolio artimieji aktorių vaizduojami mandagūs, draugiški, besistengiantys išgelbėti nuo „tamsiojo pasaulio“. Tokie, manau, būtų ir kiekvieno iš mūsų tėvai. Visiška priešingybė jiems – gatvės gauja su lyderiu Kvadratu, kuriems vagystės yra visiška kasdienybė ir kurie, trokšdami pinigų, nebijo vogti net iš savo pačių namų. Šiuos veikėjus aktoriai vaizduoja išties grubius, piktai besielgiančius, besikeikiančius – į tokią kompaniją tikrai nenorėčiau patekti.

Pačioje scenoje naudojama nedaug daiktų, bet visi turi savo paskirtį, o kai kurie – net ne vieną. Labiausiai į akis krintanti detalė – nuo lubų tįstančios grandinės – žiauriojo pasaulio simbolis. Beveik visose scenose naudojami du foteliai, kurie, visaip stumdomi, virsta ne tik sofa ar atramomis, bet ir ligoninės lovomis. Norint sustiprinti baisią, gąsdinančią atmosferą, scenos gale pastatyta spygliuotos vielos tvora. Prie aktorių aprangos taip pat nemažai padirbėta. Pavyzdžiui, mirę žmonės, kaip antai dėdė Fūnia, apsirengę baltais drabužiais, sustiprinančiais anapusinio pasaulio įspūdį.

„Nėra baltų durų“, – frazė, pasakyta Geno, apsvaigusio nuo narkotikų ir praradusio norą gyventi, bet nematančio jokių Fūnios minėtų baltų durų, pro kurias tenka įeiti po mirties. Tai, kad šie žodžiai parinkti spektaklio pavadinimu, rodo, šio spektaklio svarbią mintį, padedančią mums suprasti, kad, jeigu neturi tikėjimo ir tvirtos valios, kiti gali „padėti“ nusmukti taip žemai, kad nebematysi net Dievo Baltų durų, rodančių, jog išsigelbėjimas yra iš bet kokios padėties.

Šį spektaklį išties siūlau pažiūrėti visiems paaugliams. Jeigu dar kyla abejonių dėl gėrio ir blogio, po šio spektaklio jų liks tikrai mažiau.

Eidenis Kasperavičius, Ia klasė